

Budapest Főváros XX. kerület

Pesterzsébet ÖNKORMÁNYZATÁNAK

**POLGÁRMESTERE**

1201 Budapest, Kossuth Lajos tér 1.

Tel.: 283-0646

www.pesterzsebet.hu

**Tárgy**: Javaslat a 2023. évre vonatkozóan lefolytatott energia közbeszerzési eljárás eredményének megállapításához szükséges előzetes kötelezettségvállalás módosítására

**Tisztelt Képviselő-testület!**

A T. Képviselő-testület 2022. szeptember 22. napján tartott ülésén hozott 203/2022. (IX. 22.) Ök. számú határozatával előzetes kötelezettségvállalás keretében biztosított előirányzatot 2023. évre vonatkozóan az Önkormányzat, valamint a Polgármesteri Hivatal villamos energia kereskedelmi szerződés megkötéséhez szükséges közbeszerzési eljárás lefolytatásához az alábbiak szerint:

* Polgármesteri Hivatal: 22.000.000,- Ft
* Önkormányzat: 40.000.000,- Ft

Az előzetes kötelezettségvállalásról szóló döntés meghozatalát követően, 2022. október 3. napján került sor a közbeszerzési eljárás megindítására uniós eljárási rendben. Az eljárás ajánlati felhívása 2022. október 14. napján jelent meg a Közbeszerzési Értesítőben, az ajánlatok megtételére vonatkozó határidő 2022. november 10. napján 10.00 óra volt. Az eljárásban egy ajánlat érkezett, melyet az MVM Next Energiakereskedelmi Zrt. nyújtott be. Az ajánlattevő ajánlatában foglaltak szerint 2023. évre vonatkozóan a villamos energiát 202,63 Ft/kWh összegért szolgáltatja.

A közbeszerzési eljárásban a beszerezni kívánt energiamennyiség az alábbiak szerint került megjelölésre:

* Polgármesteri Hivatal: 183.540 kWh

(202,63 Ft/kWh összeggel szorozva: 37.190.711,- Ft)

* Önkormányzat: 282.479 kWh

(202,63 Ft/kWh összeggel szorozva: 57.238.720,- Ft)

ezért sajnálatos módon az előzetes kötelezettségvállalásban meghatározott előirányzat nem elegendő a benyújtott ajánlat elfogadásához, az eljárás eredményének megállapításához.

Figyelemmel azonban arra, hogy a működéshez szükséges villamos energia biztosítása elengedhetetlen, az Önkormányzat a villamos energia biztosítására vonatkozó kereskedelmi szerződést jogszerűen csak közbeszerzési eljárás lefolytatását követően, az annak keretében ajánlatot tevő ajánlattevővel kötheti meg, szükséges az előzetes kötelezettségvállalásban szereplő előirányzat kiegészítése a villamos energia szolgáltatás jogszerű igénybevétele érdekében.

Tájékoztatom a T. Képviselő-testületet, hogy a korábbi időszakban tapasztaltak alapján jobb ajánlat megismételt eljárásban sem várható, az ajánlattevő által megajánlott díj a piaci viszonyokat tükrözi, a közelmúltban nem volt ritka az ennél jóval magasabb egységárat tartalmazó ajánlat sem a piaci szereplők részéről. Az elmúlt időszakban lefolytatott eljárások eredménytájékoztatói alapján más szervek az alábbi ajánlati áron tudtak villamos energiát beszerezni a 2023. évre vonatkozóan:

* Bp. Főv. V. ker Belváros-Lipótváros Önkormányzata (2022.07.21.) 211,16 Ft/kWh
* Deszk Község Önkormányzata (2022.11.10.) 225,36 Ft/kWh
* Zalakaros Város Önkormányzata (2022.10.17.) 211,99 Ft/kWh
* Szombathely MJ Város Önkormányzata (2022.10.19.) 260,97 Ft/kWh
* Károli Gáspár Református Egyetem (2022.11.09.) 211,13 Ft/kWh
* Madách Színház Nonprofit Kft. (2022.09.15.) 334,55 Ft/kWh

A közbeszerzési tanácsadóval egyeztetve tájékoztatjuk a T. Képviselő-testületet, hogy közbeszerzési eljárás eredménytelenné nyilvánítását kockázatosnak tartjuk, így az előirányzat kiegészítését javasoljuk. A határozati javaslatban szereplő kiegészítő előirányzat fedezetet biztosít a közbeszerzési eljárásban megajánlott energiadíj, valamint azon felül kWh egységenként a 25,2885 Ft-os rendszerhasználati díj megfizetésére is.

Kérem a T. Képviselő-testületet, hogy a kötelező feladatok ellátásának biztosítása érdekében a határozati javaslatot fogadja el!

**HATÁROZATI JAVASLAT:**

Budapest Főváros XX. kerület Pesterzsébet Önkormányzata Képviselő-testülete úgy dönt, hogy

1. a 203/2022. (IX.22.) Ök. számú határozatában a Polgármesteri Hivatal részére villamos energia beszerzése céljára biztosított 22.000.000,- Ft/év+áfa összegű előirányzatot további 20.000.000,- Ft/év+áfa összeggel mindösszesen 42.000.000,- Ft/év+áfa összegre egészíti ki és ennek biztosításra a Polgármesteri Hivatal és telephelyei működtetése érdekében 2023. évre vonatkozóan előzetes kötelezettséget vállal.
2. a 203/2022. (IX.22.) Ök. számú határozatában az Önkormányzat részére villamos energia beszerzése céljára biztosított 40.000.000,- Ft/év+áfa összegű előirányzatot további 25.000.000,- Ft/év+áfa összeggel mindösszesen 65.000.000,- Ft/év+áfa összegre egészíti ki és ennek biztosításra az önkormányzati feladatok ellátása érdekében 2023. évre vonatkozóan előzetes kötelezettséget vállal.
3. felhatalmazza a polgármestert, hogy a határozatban foglaltak végrehajtása, a villamos energia beszerzése érdekében lefolytatott közbeszerzési eljárás eredményének megállapítása, valamint a szerződés megkötése érdekében intézkedjen.

Felelős: Szabados Ákos polgármester

Határidő: I-II. pontok esetében 2023. február 15.

 III. pont esetében: 2022. december 31.

A határozati javaslat elfogadásához egyszerű többség szükséges.

Előterjesztést tárgyalja: valamennyi bizottság

Előterjesztés egyeztetve: Lehoczki Péterné PSZO osztályvezetővel

Előterjesztést készítette: Kernné dr. Kulcsár Dóra városgazdálkodási osztályvezető

Budapest, 2022. november 11.

 Tisztelettel:

 **Szabados Ákos**

 polgármester